钦定古今图书集成/明伦汇编/皇极典/第104卷 > 宋二十
## 钦定古今图书集成/明伦汇编/皇极典/第104卷 > 宋二十

### 理宗本纪二

按《宋史理宗本纪》：淳祐元年春正月“庚寅朔，诏举文
武才。庚子，雷。”“甲辰，诏：‘朕惟孔子之道，自孟轲后不得
其传。至我朝周惇颐、张载、程颢、程颐，真见实践，深探
圣域，千载绝学，始有指归。中兴以来，又得朱熹精思
明辨，表里浑融，使《大学》《论》《孟》《中庸》之书，本末洞彻，孔
子之道，益以大明于世。朕每观五臣论著，启沃良多。
今视学有日，其令学官列诸从祀，以示崇奖之意’。”寻
以王安石谓天命不足畏，祖宗不足法，人言不足恤，
为万世罪人，岂宜从祀孔子庙庭？黜之。丙午，封周惇
颐为汝南伯，张载郿伯，程颢河南伯，程颐伊阳伯。丁
未，太阴入氐。戊申，幸太学谒孔子，遂御崇化堂，命祭
酒曹觱讲《礼记·大学篇》，监学官各进一秩，诸生推恩
锡帛有差。制《道统十三赞》，就赐国子监宣示诸生。二
月戊寅，日生晕。壬午，乔行简薨，谥文惠。夏四月丁丑，
诏以与芮为开府仪同三司、万寿观使，嗣荣王贵谦
开府仪同三司，嗣沂王。辛巳，以贾似道为太府少卿、
湖广总领财赋。五月庚寅，以少师、保宁军节度使、判
大宗正事、嗣秀王师弥为太子少保、奉国军节度使、
充万寿观使师贡为少师。己亥，诏“沿江、淮西制置使
别之杰任责边防。”戊申，赐礼部进士徐俨夫以下三
百六十七人及第、出身有差。六月庚申，太白昼见，螟。
癸酉，有流星大如太白。己卯，流星昼陨。丙戌，荧惑入
氐。秋七月壬辰，祈雨。八月辛巳，杨石薨，赠太师。冬十
月庚辰，太白入氐。十一月戊戌，太白昼见。己亥，淮东
提刑余价以舟师解安丰之围。己巳，太白经天，昼见。
十二月丁卯，余天钖薨，赠太师，赐谥忠惠。丁丑，侍御
史金渊言：“彭大雅贪黩残忍，蜀人衔怨，罪重罚轻，乞
更窜责。”诏除名、赣州居住。

二年春正月甲申朔，诏作新吏治。戊戌，右丞相史嵩
之等进《玉牒》及《中兴四朝国史》《孝宗经武要略》《宁宗
玉牒》《日历》《会要》《实录》。二月甲戌，以游佀知绍兴府、浙
东安抚使。请祠禄，诏提举洞霄宫范锺知枢密院事
兼参知政事，徐荣叟知参政事，赵葵赐进士出身，同
知枢密院事，别之杰签书枢密院事。三月戊子，诏和
州、无为军、安庆府并听沿江制置司节制。诏“今后州
县官有罪，诸帅司毋辄加杖责。”夏四月甲寅，白气亘
天。壬申，雨雹。五月己亥，淮东制置副使余玠进对。戊
申，台臣言知建宁府吴潜有三罪，诏夺职、罢新任。己
酉，以赵葵为湖南安抚使、知潭州。六月壬子朔，徐荣
叟乞归田里，从之。丁巳，诏以余玠为“四川宣谕使，事
干机速，许同制臣共议措置，先行后奏。仍给金字符、
黄榜各十，以备招抚。”丙寅，以别之杰同知枢密院事
兼权参知政事，高定子签书枢密院事，杜范同签书
枢密院事。是月，盛夏积雨，浙右大水。丁丑，岁星犯井。
秋七月辛巳朔，常、润、建康大水，两淮尤甚。八月丁卯，
诏“淮东先锋马军邓淳、李海等，扬州挞扒店之战，宣
劳居多，各官两转，馀推恩有差。”九月庚辰朔，日有食
之。己丑，雷。辛卯，祀明堂，大赦。癸巳，诏：“淮东忠勇军统
领王温等二十四人战天长县东，众寡不敌，皆没于
阵。赠温武翼大夫、吉州刺史，其子兴国补保义郎，更
官其一子承信郎，厚赐其家，馀人恤典有差。”冬十月
甲寅，史嵩之进封永国公。乙丑，大元兵大入通州。十
一月辛卯，诏谕两淮节制李曾伯：“毋以通州被兵之
故，不安厥职，其督励诸将，勉图后功。”己亥，日南至，雷
电交作。诏避殿减膳，求直言。癸卯，诏决中外系囚。十
二月己未，诏：“通州守臣杜霆，兵至弃城弗守，载其私
帑度江以遁，遂致民被屠戮，虽已夺三秩，厥罚犹轻。
其追毁出身以来文字，窜南雄州。”壬戌，太白昼见。癸
亥，大元兵连攻叙州，帐前都统杨大全等水陆并进，
自卯至午，战十数合，殁于行伍。诏赠武节大夫、眉州
防御使，官其二子承节郎。丙寅，以孟珙为检校少保，
依旧宁武军节度使、京湖安抚制置大使；夔路策应
大使余玠权资政殿学士、湖南安抚大使兼知潭州
赵葵资政殿大学士、福建安抚使、知福州。

三年春正月戊寅朔，以高定子兼参知政事。庚辰，荧
惑入氐。乙未，以李曾伯为华文阁待制，依旧淮东西
制置使、知扬州；杜杲敷文阁学士，依旧沿江制置使、

赐功臣号，特赠“守义”二字。二月乙丑，以吕文德为福
“州观察使、侍卫马军副都指挥使，总统两淮出战军
马，捍御边陲。”庚午，以郢州推官黄从龙死节，诏赠通
直郎，一子补下州文学。三月丁丑朔，日有食之。夏四
月癸丑，左武卫中郎将、濠州措置捍御王烈，阁门宣
赞、淮西路钤王杰，阁门祗候、江东路钤李季实往马
帅王鉴军前议事，遇大元兵战死，赠“官，仍各官其二
子。”乙卯，嘉定守臣程立之固守，诏官一转。丙辰，安丰
军统领陈友直以王家堈战功，与官两转。壬申，布衣
王与之进所著《周礼订义》，补下州文学。五月庚子，诏
“施州创筑郡城及关隘六十馀所，本州将士及忠州
戍卒执役三年者，各补转一官。”六月甲戌，有流星大
如太白，出于氐。秋七月丁亥，诏海州屯驻借捕保义
郎申政，密州之役，先登陷阵，后以战殁，特赠保义郎，
官其子进勇副尉。太白入井。壬辰，四川制司言：“大元
兵破大安军，忠义副总管杨世威坚守鱼孔隘，孤垒
不降，有特立之操，可任责边防。”诏以世威就知大安
军。甲午，日生格气。己亥，太白经天，昼见。八月乙卯，流
星昼陨。癸亥，诏福州、延祥荻芦两砦并置武济水军，
摘本州厢禁习水者充千五百人为额。闰月丁丑，四
川总领余玠言，“知巴州向佺、钤辖谭渊白土坪等战
有功。”诏佺等十八人各官三转，馀转宫有差，其中创
人各给缗钱百，阵没者趣上姓名，赠恤其家。太白犯
权星。壬寅，太白、填星合于翼。九月壬申，诏蠲高邮民
耕荒田租。冬十月丙戌，太白入于氐。十二月己丑，史
嵩之五请祠，不允。

四年春正月壬寅朔，诏边将毋擅兴暴掠、虐杀无辜，
以慰中原遗黎之望。帝制《训廉》《谨刑》二铭，戒饬中外。
以李鸣复参知政事；杜范同知枢密院事；刘伯正签
书枢密院事；余玠华文阁待制，依旧四川安抚制置
使、知重庆府兼四川总领财赋；李曾伯宝章阁直学
士，依旧淮东安抚制置使、知扬州兼淮西制置使。戊
午，枢密院言：“四川帅臣余玠，大小三十六战，多有劳
效，宜第功行赏。”诏玠趣上立功将士姓名等第，即与
推恩。庚申，以余玠兼四川屯田使。二月癸酉，出封椿
库缗钱各十万，命两淮、京湖、四川制司收瘗频年交
兵遗骸，立为义冢。夏四月丁丑，有流星大如太白，出
于尾。癸未，填星守太微垣。丁未，祈雨。五月庚戌，余玠
言：“利阆城、大获山、蓬州城、营山、渠州城、大良平、嘉定
城、旧治泸州城、神臂山诸城，工役次第就绪。神臂山
城成，知泸州曹致大厥功可嘉，乞推赏以励其馀。”诏
致大带行遥郡刺史。丁巳，武功大夫、雄威军都统制
杨价世守南边，连年调戍播州，捍御勤瘁。诏价转右
武大夫、文州刺史。戊午，大元兵围寿春府，“吕文德节
制水陆诸军，解围有功，诏赴枢密院禀议，发缗钱百
万诣两淮制司犒师。”庚申，守阙进勇副尉桂虎、进义
副尉楚富，吐浑将虞侯郑蔡捍御寿春，俱有劳效，诏
各官资两转，给缗钱千。乙丑，前签书枢密院事邹应
龙薨，赠少保。监察御史胡清献劾淮西提刑徐敏子
三罪，诏削两秩，送江州居住。六月庚午朔，吕文德依
旧侍卫马军副都指挥使兼淮西招抚使、知濠州。乙
亥，赐礼部进士留梦炎以下四百二十四人及第、出
身有差。壬午，诏安丰军策应解寿春围将士，补转官
资有差。诏：“寿春一军，先涉大海，𢭏山东、胶、密诸州有
功。今大元兵围城，能守城不隳，其立功将士皆补转
有差。”乙未，有流星大如太白，出于毕。丙申，吴潜提举
隆兴府王隆万寿宫，任便居住。秋七月己亥朔，祈雨。
乙卯，招收沿淮失业壮丁为武胜军，以五千人为额。
辛酉，盗发永州东安县，飞虎军正将吴龙、统制郑存
等讨捕有功，诏补转官资有差。甲子，诏：“故直龙图阁
项安世正学直节，先朝名儒，可特赠集英殿修撰。”八
月壬辰，太白昼见。九月癸卯，右丞相史嵩之以父病
谒告，许之。诏范锺、刘伯正暂领相事。甲辰，史弥忠卒，
赠少师，封郑国公，赐谥文靖。诏史嵩之起复右丞相
兼枢密使。癸丑，荧惑、填星合于轸。甲寅，京湖制司言，
诸将李福等破申州、蔡州西平县城壁及马家等砦。
诏将士各补官，推赏有差。己未，将作监徐元杰上疏
论史嵩之起复，宜许其举执政自代，帝不允，遂求去。
帝曰：“经筵赖卿规益，何事引去耶？”癸亥，太白犯斗宿
距星。乙丑，雷。丁卯，雷。台臣言严州及绍兴、萧山等县
征商烦苛，诏亟罢之。冬十月甲戌，诏庆元府守臣敦
谕史嵩之赴阙，嵩之控辞，不允。壬辰，杜范、游佀提举
万寿观兼侍讲。十一月辛丑，诏趣游佀、杜范赴阙。戊
申，雷。庚戌，诏陈韡、李性传赴阙。十二月庚午，以范锺
为左丞相兼枢密使，杜范为右丞相兼枢密使，游佀
知枢密院事，刘伯正参知政事兼签书枢密院事。诏
戒饬百官。许右丞相史嵩之终丧。甲戌，以赵葵同知
枢密院事。乙亥，郑清之授少保，依旧观文殿大学士、
醴泉观使兼侍读，仍奉朝请，进封卫国公。

五年春正月丁酉朔，诏更新庶政，绥抚中原遗民。丙午，杜范辞免右丞相，不允。己酉，雷。乙卯，以李性传签
书枢密院事兼权参知政事。二月丙寅朔，雨土。甲戌，
复五河。诏“吕文德进三秩，羊洪进二秩，馀有战功者
推赏，其阵没人具姓名赠恤。”丁丑，范锺等上《玉牒》《日
历》及孝宗、光宗《御集》《经武要略》《宁宗实录》。壬辰，太白
昼见，经天。三月庚子，诏严赃吏法，仍命有司举行彭
大雅、程以升、吴淇、徐敏子纳宥之罪。准淳熙故事，戒
吏贪虐、预借抑配、重催取嬴。以缗钱百万犒淮东师。
夏四月甲申，填星犯上相星。丙戌，杜范薨，赠少傅，谥
清献。戊子，余玠言权巴州何震之守城死于兵。诏进
赠官三秩，一子与下州文学。京湖制司言：“钤辖王云
等袭邓州镇平县灵山，战顺阳铁撅峪，皆有劳效。野
战数十合，云等六人被重创死，路钤、于江一军力战。”
诏王云赠三秩，仍官其二子为承信郎，王宽、王立、田
秀、董亮、董玉各加赠恤，于江等各转一官资。诏李曾
伯、余玠、董槐、孟珙、王鉴职事修举，曾伯、玠升阁职，槐、
珙、鉴转官，并因其任。五月丁酉，吕文福、夏贵上战功，
诏贵官两转，文福带行阁职。丁未，诏沿江、湖南、江西、
湖广、两浙制帅、漕司及许浦水军司共造轻捷战船
千艘，置游击军壮士三万人，分备捍御。戊申，日生赤
黄背气。辛亥，诏董槐赴阙。丁巳，淮东制置使李曾伯
辞免焕章阁学士，从之。六月甲申，祈雨。丙戌，工部侍
郎徐元杰暴卒，赠四秩，置诏狱。秋七月癸巳朔，日有
食之，旱。辛丑，镇江、常州亢旱，诏监司、守臣及沿江诸
郡安集流民。甲辰，祈雨。乙卯，诏给徐元杰、刘汉弼官
田五百亩、缗钱五千恤其家。丁巳，京湖制司言：“总制
亢国用师众，战裕州拐河，战墨山，战大神山，皆有劳
效。”诏国用官两转，李山等四十七人官一转。吕文德
言与大元兵战五河隘口，又战于濠州，大元兵还。诏
文德屯驻诸军战守将士推恩有差。八月庚辰，范锺
再乞归田，不允。九月甲辰，京湖制置司言：“刘整等率
精锐，以云梯四面登镇平县城，入城巷战，焚城中仓
库、糗粮、器甲，路将武胜等四人死之。略广阳，焚列屯
砦栅、庐舍凡二十馀所，还”抵灵山，又力战有功。诏整
官两转，同行蔡贵等二百二十人各官一转。辛亥，祀
明堂，奉太祖、太宗、宁宗并侑，大赦。冬十一月乙未，郑
清之乞归田，不允。丙申，诏师弥典司属籍，职事修举，
授太傅，加食邑，依前判大宗正事、嗣秀王。壬子，诏：“大
元兵入蜀，权成都府冯有硕、权汉州王驩、权成都县
杨兑、权资州刘永、权潼川府魏霭死于官守，其各赠
官三转，仍官其一子。”癸丑，诏：“将领关贵、统制白傅才
率众复洋州，还遇大元兵交战，将士百五十三人皆
阵没，已祔飨闵忠庙，赡恤其家。关贵、白傅才各赠承
节郎，官其一子进勇副尉。”十二月甲戌，诏：“寿春守臣
刘雄飞等以大元兵围城，捍御有功，雄飞及吕”文福、
林子崇等十一人各官三转，刘用等补转官资有差。
己卯，以游佀为右丞相兼枢密使；郑清之为少师、奉
国军节度使，依前醴泉观使兼侍读，仍奉朝请，赐玉
带，乃赐第行在；兄与权换授安德军节度使、开府仪
同三司、万寿观使，仍奉朝请；弟嗣沂王贵谦、嗣荣王
与芮并加授少保。以赵葵知枢密院事兼参知政事，
李性传同知枢密院事，陈韡兼参知政事。壬午，太史
奏“来岁正旦日当食。”诏以是月二十一日避殿减膳，
命百司讲行阙政，凡可以消弭灾变者直言毋隐。
六年春正月辛卯朔，日有食之。置国用所，命赵与
为提领官。二月戊辰，范锺再乞归田里，诏官三转观
文殿大学士、醴泉观使兼侍读。己巳，范锺再辞，诏提
举洞霄宫，任便居住。庚午，以刘雄飞知寿春府、节制
屯田军马。三月癸巳，日晕周匝，珥气。夏四月辛酉，太
白昼见。壬戌，太阴犯太白。甲戌，以丘岳兼两淮屯田
副使，贾似道兼蕲、黄屯田副使。丁丑，日晕周匝。戊寅，
诏朱熹门人胡安定、吕焘、蔡模并迪功郎、本州州学
教授，给札录其著述，并条具所欲言者以闻。闰四月
辛卯，李曾伯以台谏论，诏落职予祠，寻罢祠禄。戊戌，
吕文德言：今春北兵攻两淮，统制汪怀忠等逆战赵
家园，拔还俘获人民；路钤、夏贵，知州王成、倪政等帅
舟师援安丰军，所至数战，将士阵亡”者众。诏倪政赠
官三转，官一子承信郎；许通、夏珪、孙才、江德仙各赠
官两转，官其一子下班祗应，给缗钱恤其家。馀立功
将士恩赏有差。辛丑，月晕五重。癸卯，余玠言：北兵分
四道入蜀，将士捍御有功者，辄以便宜推赏，具立功
等第、补转官资以闻。”诏从之。五月庚申，诏贾似道措
置淮西山砦城筑。壬戌，太白犯权星。己卯，诏诸镇募
兵造舟、置马帅臣，其务奖激将士，以严边防。六月甲
午，保信军节度使希丞薨。丙午，祈雨。壬子，以陈韡参
知政事兼同知枢密院事。乙卯，台臣言：“李鸣复、刘伯
正进则害善类，退则蠹州里。”诏鸣复落职罢宫观，伯
正削一秩。秋七月壬戌，泉州岁饥，其民谢应瑞非因
有司“劝分，自出私钞四十馀万籴米以振乡井，所全
活甚众。”诏补进义校尉。丁卯，太阴犯斗。己巳，吕文德
言“北兵围寿春城，州师至黄家穴，总管孙琦、吕文信夏贵等战龙堽有功。”诏文德官一转，馀依等第转补，
其阵没董先等二十二人，伤者四百二十七人，赠恤
恩赏有差。癸酉，有流星出自室，大如太白。八月辛卯，
太阴犯房。己酉，赐文士刘克庄进士出身，以为秘书
少监兼国史院编修官、实录院检讨官。壬子，太白昼
见。癸丑，以刘克庄兼崇政殿说书。枢密院言：“前知普
州何叔丁、签书判官杨仁举，淳祐元年冬北兵攻城，
两家二十馀人死于难，叔丁孙嗣祖，仁举幼子肖翁
被俘逃归。”诏叔丁等赠官“恤后有差。”九月甲子，有流
星出于斗，大如太白。戊辰，以贾似道为敷文阁直学
士、京湖制置使、知江陵府兼夔路策应使。太白昼见。
癸酉，孟珙薨，赠少师。冬十月己丑，少保、嗣荣王与芮
之子赐名孟启，授贵州刺史。乙未，填星、岁星、荧惑合
于亢。己酉，太白入氐。十一月癸亥，岁星入氐。甲戌，右
丞相游《佀五请归田里，诏不允。辛巳，诏：“北兵入蜀，前
四川制置使陈隆之阖家数百口罹害，死不易节。其
特赐徽猷阁待制，官其二子，赐谥立庙。死事史季俭、
杨戡子各赐官两转，官一子。十二月乙未，诏史嵩之
依所乞，守金紫光禄大夫、观文殿大学士、永国公致
仕。台谏论史嵩之无父无君，丑声秽行，律以无“将之
法，罪有馀诛。乞寝宫祠，削官远窜。

七年春正月乙卯朔，诏：“间者绌逐非才，收召众正。史
嵩之已令致事，示不复用。咨尔二三大臣，其一乃心。
务举实政，以辑宁我邦家。若辞浮于实，玩愒岁月，朕
何赖焉。”建资善堂。授孟启宜州观察使，就内小学。二
月庚寅，诏：“淮安主簿周子镕，久俘于北，数遣蜡书谍
报边事，今遂生还。可改朝奉郎，优与升擢。”己亥，贵妃
贾氏薨。戊申，日晕周匝。壬子，诏改潜邸为“龙翔宫。”三
月庚午，祈雨。夏四月丁亥，填星犯亢。庚子，以王伯大
签书枢密院事，吴潜同签书枢密院事。辛丑，以郑清
之为太傅、右丞相兼枢密院使，封越国公。游佀罢为
观文殿大学士、醴泉观使兼侍读；赵葵为枢密使兼
参知政事，督视江南、京西、湖北军马；陈韡知枢密院
事、湖南安抚大使、知潭州。甲辰，赵葵兼知建康府、行
宫留守、江东安抚使，应军行调度并听便宜行事；赵
希塈礼部尚书、督视行府参赞军事。庚戌，出缗钱千
万、银十五万两、祠牒千、绢万并户部银五千万两，付
督视行府赵葵调用。五月甲寅，宁淮军统制张忠戍
浮山，手搏北将，俱溺水死。赠武略大夫，官一子承信
郎，缗钱五千给其家祈雨。壬申，以吴潜兼权参知政
事。乙亥，御集英殿策士，诏求直言弭旱。六月癸巳，赐
礼部进士张渊微以下五百二十七人及第、出身有
差。丙申，以旱，避殿减膳，诏中外臣僚士民直陈过失，
毋有所讳。戊申，诏：“旱势未释，两淮、襄、蜀及江、闽内地，
曾经兵州县，遗骼暴露，感伤和气，所属有司收瘗之。”
秋七月己未，太阴犯心。乙丑，吴潜罢。丁卯，以别之杰
参知政事，郑采同签书枢密院事。己卯，吴潜依旧端
明殿学士、知福州、福建安抚使。八月甲申，郑采罢。辛
卯，雨。辛丑，前彭州守臣宇文景讷死事，诏赠官进三
秩，官一子下州文学。壬寅，诏监司、守臣议荒政，以振
乏绝，租税合蠲减者，具实来上。甲辰，高定子薨，赠少
保。丙午，蔡抗进其父《沈尚书解》。九月丙辰，有流星出
于室。癸酉，雷。冬十月辛巳，太白昼见。己酉，台臣言添
差、摄局须入奏辟、改任、荐举、借补、旷职、匿过十弊。十
一月丁巳，诏茶陵知县事黄端卿为郴寇所害，进官
三秩，官一子将仕郎，立庙衡州。十二月辛巳，李鸣复
卒。壬辰，诏“太学生程九万自北脱身来归，且条上边
事，赐迪功郎。”

八年春二月丁亥，赵葵言“吕文德洎诸将解泗州之
围有功”，诏补转、推赏有差。戊子，太阴生黄白晕。癸巳，
雨雹。乙未，福州福安县民罗母年逾百岁，特封孺人，
复其家。敕有司岁时存问，以厚风化。辛丑，赵葵表“招
泗断桥，将士用命，兵退，陈奕、谭涓玉、王成等战涡河、
龟山有劳，闻其步兵多山东人”，遂调史用政等袭胶
“州，复袭高密县，以牵制侵淮之师。”诏趣上立功将士
等第、姓名推赏。乙丑，雨雹。甲戌，诏：“先锋军统制田智
润泗州潮河坝之战，父子俱死于兵。赠智润修武郎、
子承节郎，更官一子承信郎，给缗钱五千恤其家。”夏
四月庚辰，诏淮东制置司于泗州立庙，祠夏罪，及张
忠、田智润父子赐额以旌忠节。丁亥，赠朝奉郎程克
己妻王氏同没王事，进赠“安人。”五月癸丑，赵葵进三
秩。六月乙酉，日生赤黄晕周匝。戊戌，以徐鹿卿为枢
密使兼参知政事兼侍讲。甲辰，有流星出河鼓，大如
太白。秋七月戊申，太白入井。辛亥，以王伯大参知政
事，应。同知枢密院事，谢方叔签书枢密院事，史宅
之同签书枢密院事，赵与𥲅资政殿学士，依旧知临
安府、浙西安抚使。癸酉，王伯大罢为资政殿学士、知
建宁府。九月辛酉，祀明堂，大赦，雷。冬十月甲戌朔，别
之杰三疏乞归田里，诏以资政殿大学士知绍兴府。
乙亥，应谢方叔并兼参知政事。己卯，余玠言：“都统
制张实等以战功承制使，宜与官三转，给刺史象符金银器二百两、银三百两、缗钱一万。馀将士依等第
转官，给金银符、钱帛有差。”诏命词、给告身付之。
九年春正月乙巳，孟启授庆远军节度使，进封益国
公。庚申，诏周世宗八世孙柴彦颖补承务郎，袭封崇
义公。辛酉，诏两“淮、京湖、沿江旷土军民从便耕种，秋
成日，官不分收，制帅严劝谕觉察。”癸亥，诏给官田五
百亩。命临安府创慈幼局，收养道路遗弃初生婴儿，
仍置药局疗贫民疾病。乙丑，雨雹。丁卯，许应龙薨。己
巳，范锺薨，赠少保，谥文肃。辛未，诏以官田三百亩给
表忠观，旌钱氏功德，仍禁樵采。闰二月甲辰，以郑清
之为太师、左丞相兼枢密使，进封魏国公；赵葵为右
丞相兼枢密使，应谢方叔并参知政事，史宅之同
知枢密院事。乙卯，郑清之《五》辞免太师，许之。三月癸
未，以贾似道为宝文阁学士、京湖安抚制置大使。乙
酉，程元凤江、淮等路都大提点坑冶铸钱公事兼知
饶州。丁亥，诏以四月朔日食，自二十日避殿、减膳、彻
乐。夏四月壬寅朔，日有食之。庚戌，赵葵四辞免右丞
相兼枢密使，诏不允。五月己丑，赵葵乞归田里，又不
允。甲午，郑采薨。六月壬戌昼，南方有星急流至浊没，
大如太白。丙寅，诏边郡各立庙一，赐额曰“褒忠”，凡没
于王事、忠节显著者并祠焉，守臣春秋致祀。秋七月
壬辰，诏知吉州李义山更削三秩，监赃钱银纳安边
所。癸酉，太白犯进贤星。八月己酉，以吴潜为资政殿
学士、知绍兴府、浙东安抚使。辛亥，诏趣赵葵治事，命
吴渊宣谕赴阙。九月丙子，诏：赵与提领户部财用，
置新仓，积贮百二十万石，《淳祐仓》许辟官四人。乙未，
册命婉容阎氏为贵妃。冬十月辛丑，太白入氐。丁卯，
谏臣周坦言：“知建宁府杨栋任成都制幕时，尽载激
赏库珍宝，先遁陷，丁补于死，致全蜀生灵涂炭。”诏褫
栋阁职，罢新任。十一月辛未，太白入氐。壬申，有流星
出自织女星。丙子，赵与资政殿学士、提领国用浙
西安抚使。癸未，应“乞归田里”，诏以资政殿学士知
平江府。十二月己亥，以董槐兼侍读。乙巳，以吴潜同
知枢密院事兼参知政事，徐清叟签书枢密院事。戊
申，太白昼见。戊午，史宅之薨，赠少师。

十年春正月甲午，应。“三，乞归田里，与祠禄。”二月乙
卯，雨土。三月癸未，赵葵辞，以为观文殿大学士、醴泉
观使兼侍读，奉朝请。庚寅，以贾似道为端明殿学士、
两淮制置大使、淮东安抚使、知扬州；余玠龙图阁学
士，职任依旧；李曾伯徽猷阁学士、京湖安抚制置使、
知江陵府。丙申，有流星夕殒。夏四月己酉，幸龙翔宫。
五月丙寅朔，以福州观察使、提举佑神观善珊为保
康军节度使、提举万寿观。嗣濮王吴渊资政殿学士，
依旧职任与执政恩数。癸未，贾似道言王登浚筑江
陵城濠有劳。诏登初官，选人减举主三员。八月甲寅，
台州大水。九月甲子朔，贾似道兼淮西安抚使。己巳，
赐礼部进士方梦魁以下五百一十三人及第、出身
有差。甲戌，进士第一名方梦魁，改赐名逢辰。戊寅，以
严州水，复民田租。冬十月丁酉，诏“郡邑间有水患，其
被灾细民，随处发义仓振之。”辛酉，诏“诸主兵官今后
行罚，毋杖脊以伤人命。”十一月壬申，赵葵授特进，依
旧观文殿大学士、判潭州、湖南安抚大使。壬午，雷。癸
未，以雷震非时，自二十四日避殿减膳，诏公“卿大夫
百执事各扬乃职，裨朕不逮。”参知政事谢方叔、吴潜、
签书枢密院事徐清叟并乞解机政，诏不允。十二月
壬辰朔，郑清之乞归田里，诏不允。戊戌，太白、岁星合
于危。丁巳，虹见。

十一年春正月丁卯，诏孟启改赐名孜，依前庆远军
节度使，进封建安郡王。己丑，诏沿海、沿江州郡申严
水军之制。监察御史程元凤言：“资善堂宜选用重厚
笃实之士”，上嘉纳之。二月乙未，左丞相郑清之等上
《玉牒》《日历》《会要》及光宗、宁宗《宝训》、宁宗《经武要略》。丁
酉，诏清之等名进秩有差。庚子，游佀乞致仕，诏依旧
观文殿大学士，进二秩。甲寅，太白犯昴。乙卯，太白昼
见。三月丁卯，少保、保宁军节度使、嗣濮王不擅薨，赠
少师，追封新兴郡王。乙亥，雨土。戊寅，以谢方叔知枢
密院、参知政事，吴潜参知政事，徐清叟同知枢密院
事。辛巳，城宝应。诏移一军戍守，李庭芝进一秩，将士
推恩有差。俞兴升成都安抚副使、知嘉定府，任责威
茂，黎、雅边防。夏四月戊戌，潭州民林符三世孝行，一
门义居。福州陈氏笄年守志，寿逾九袠，诏皆旌表其
门。丁未，进《淳祐条法事类》凡四百三十篇，郑清之等
各进二秩。六月甲午，四川余玠奏进北马五百，诏立
功将士越上姓名推恩。丙申，高达带行遥郡刺史、权
知襄阳府、管内安抚、节制屯戍军马。乙巳，诏“求遗书
并山林之士有著述者许上进。”秋七月癸亥，太白书
见。丙寅，太阴入氐。壬申，太白入井。丁丑，有流星出于
毕，大如太白。庚辰，前签书枢密院事陈卓薨，赠少师。
八月己丑朔，流星夕陨。癸巳，太阴入氐。丁酉，荧惑入
井。丁未，命吕文福庐州驻札御前诸军都统制。庚戌，
诏以故直龙图阁楼昉所著《中兴小传》百篇、《宋十朝纲目》并《撮要》二书，付史馆誊写，昉追赠龙图阁待制。
辛亥，诏“比览林光世《易》、范明《易推星配象演义》，有司
其以礼津遣赴阙。”九月辛未，祀明堂，大赦。闰十月癸
丑，太白入氐。癸酉，吴潜五疏乞罢机政，不允。十一月
丙申，京湖制司表都统高达等复襄樊。诏立功将士
三万二千七百有二人各官一转，以缗钱三百五十
万犒师。甲辰，郑清之乞解机政。诏依前太傅、保宁军
节度使，充醴泉观使，封齐国公，仍奉朝请。己酉，诏承
信郎陈忠献书籍赐官一转。庚戌，太师郑清之薨，赠
尚书令，追封魏郡王，谥忠定。甲寅，以谢方叔为左丞
相，吴潜为右丞相。乙卯，以徐清叟参知政事兼同知
枢密院事，董槐端明殿学士签书枢密院事。十二月
戊辰，诏以八事训饬在庭，曰肃纪纲、用正人、救楮币、
固边陲、清吏道、淑士气、定军制、结人心。己卯，游佀薨，
赠少师，谥清献。

十二年春正月癸巳，武功大夫王坚以复典元功，转
遥郡团练使。辛丑，太学录杨懋卿以孝行卓异，诏表
其门，以其事宣付史馆。癸丑，诏宰执议立方田，开沟
浍，自近圻始，创置游击军，水步各半。二月乙卯朔，日
有食之。己未，诏陈显伯资善堂翊善，蔡抗资善堂赞
读，翁甫资善堂直讲。壬午，诏襄、郢新复州县，赋税复
三年。大元兵数万攻随、郢、安、复，京西马步军副总管
马荣率将士战严窦山。癸未，再战铜冶坪。三月丁亥，
又战子陵、大脊山。诏：“荣兵不满千，能御大难，赏官两
转，进州钤带，行阁门祗候，赐金带。诸将王成、杨进各
官两转升迁，馀推恩有差。”丁未，守三汊口，诸将焚北
屯积蓄，断其浮梁。夏四月庚申，有流星出自角、亢，大
如太白。戊辰，诏襄、郢新复州郡，耕屯为急，以缗钱百
万命京阃措置，给种与牛。壬申，荧惑犯权星。乙亥，蔡
抗兼侍立修注官。丙子，置池州游击水军。五月甲申
朔，祈雨。壬辰，诏“申儆江防，每岁以葺战舰、练舟师勤
惰为殿最赏罚。”乙巳，盗起信州玉山县。罢诸郡经界。
戊申，太阴犯毕。六月癸亥，发米三万石振衢、信饥。玉
山寇平。丙寅，严、衢、婺、台、处、上饶、建宁、南剑、邵武大水，
遣使分行振恤存问，除今年田租。秋七月庚寅，太白、
荧惑合于轸。八月己未，诏“来年省试仍旧用二月一
日，殿试用四月十五日以前，庶免滞留远方士子。”己
巳，诏以缗钱四十万振恤在京军民。丁丑，诏行《会天
历》。辛巳，诏改明年为宝祐元年。九月丁亥，少师、保康
军节度使、嗣沂王贵谦薨，赠太傅，追封申王。戊戌，太
白、填星合于箕。丙午，太白犯斗。冬十月癸丑，以徐清
叟参知政事，董槐同知枢密院事。嗣濮王善珘薨，赠
少师，追封咸宁郡王。戊午，濮安懿王长孙善奂授福
州观察使、提举佑神观，嗣濮王。壬申，诏：“襄、樊已复其
务，措置屯田，修渠堰。”十一月庚寅，吴潜罢。丙申夜，临
安火。丁酉夜，火乃熄。戊戌，诏避殿减膳。壬寅，诏求直
言。十二月乙卯，以吴潜为观文殿大学士、提举江州
太平兴国宫。己未，诏追录彭大雅刱城渝州功，复承
议郎，官其子。癸亥，诏“海神为太祀，春秋遣从臣奉命
往祠奉常，其条具典礼来”上。壬申，太阴入氐。丁丑，立
春，雷。

宝祐元年春正月庚寅朔，诏以艺祖嫡系十一世孙
嗣荣王与芮之子建安郡王孜为皇子，改赐名禥，授
崇庆军节度使，进封永嘉郡王。制《资善堂记》赐皇子。
戊戌，日生戴气。癸卯，大元兵渡汉江，屯万州，入西柳
关。高达调将士扼河关上山，大战至鳖坑、石碑港而
还。诏高达、程大元、李和各官两转，馀恩赏有差。二月
己酉朔，日有食之。戊辰，陈垓贪赃不法，窜潮州。辛未，
罢尚书省刱，置呈白房。三月戊子，与芮授少师，加食
邑七百户；希逦检校少傅，加食邑五百户；与懽授少
保，加食邑七百户；乃裕保康军节度使，加食邑五百
户。丙申，别之杰薨，赠少师。夏四月丁巳，有流星大如
太白。五月甲午，诏余玠赴阙。乙未，诏侍从、台谏、给舍、
制司各举帅才二人。丁酉，荧惑、岁星合在昴。己亥，赐
礼部进士姚勉以下及第、出身有差。六月戊申朔，江、
湖、闽、广旱。庚戌，四川制司言余玠疾革。诏玠资政殿
学士，与执政恩数。辛亥，以贾似道为资政殿大学士，
李曾伯端明殿学士，职任依旧。庚申，以余晦为司农
卿、四川宣谕使。祈雨。秋七月壬午，王伯大薨。丙戌，蔡
抗兼资善堂翊善，施退翁兼资善堂直讲。庚寅，温、台、
处三郡大水，诏发丰储仓米并各州义廪振之。癸巳，
诏“余玠以兴元归附之兵分隶本路诸州都统，务抚
存之，仍各给良田，制司济以钱粟。”甲午，余玠卒，赠官
五转。庚子，以董槐兼参知政事。癸卯，诏抚谕四川官
吏良民。八月丁未朔，以马光祖为司农卿、淮西总领
财赋。甲寅，起居郎萧泰来出知隆庆府。先是，起居舍
人牟子才与泰来并除，子才四疏辞，极陈泰来奸险
污秽，耻与泰来伍。泰来不得已请祠，遂予郡。丙辰，以
余晦权刑部侍郎、四川安抚制置使、知重庆府兼四
川总领财赋。乙丑，行“《皇宋元宝》钱。”九月壬午，程元凤
升兼侍读，牟子才升兼侍讲。壬辰，城夔门，太阴入毕冬十月丙午朔，诏出缗钱二百万振恤京城军民。十
一月丙子朔，诏奖谕襄阳守臣高达。己丑，贾似道献
所获良马，赐诏褒嘉，其将士增秩、赏赉有差。十二月
乙卯，册瑞国公主。庚申，刘伯正薨，赠五秩。

二年春正月乙亥朔，大元城利州、阆州，诏湘潭县民
陈克良孝行，表其门。二月甲辰朔，诏太常厘正秦桧
谥，因谕辅臣曰：“谥缪狠可也。”荧惑犯权星。乙巳，诏利
州统制吕达战没，赠官四转，官一子承信郎，一子下
班祗应。己酉，余晦兼四川屯田使。庚申，诏饶州布衣
饶鲁不事科举，一意经学，补迪功郎、饶州教授。辛酉，
日晕周匝。戊辰，故直华文阁李燔，先儒朱熹门人，赐
谥“文定。”三月壬午，王善使《大元》，留七年来归。戊子，雪。
诏蠲江、淮今年二税。己丑，诏录襄城功，高达带行环
卫官、遥郡团练使，职任依旧；王登行军器监丞，制司
参议官，程大元、李和以下将士六千六百一十三人
补转官资有差。甲午，城东海。贾似道以图来上。夏四
月辛亥，诏：“边兵贫困可闵闲田甚多，择其近便者分
给耕种，制司守臣治之。”乙丑，以徐清叟知枢密院兼
参知政事，董槐参知政事。六月壬寅朔，罢临安府临
平镇税场。甲辰，四川制司言合州、广安军北兵入境，
王坚、曹世雄等战御有功。诏坚官两转，馀各补转官
资。甲寅，侍御史吴燧等论故蜀帅余玠聚敛罔利七
罪。玠死，其子如孙尽窃帑庾之积以归。诏簿录玠家
财。以李曾伯为资政殿学士，依旧节制四川。丙辰，利
州王佐坚守孤垒，降将南永忠以兵薄城下，佐骂之，
永忠流涕而退。初，隆庆教授郑炳孙不从南永忠降，
先缢死，其妻女亦朝服自缢。诏奖谕佐，进官一秩，炳
孙赠朝奉郎、直秘阁，仍访其子官以文资。王伯大乞
致仕，诏进一秩，允所请。丁巳，以贾似道同知枢密院
事，职任依旧。庚午，诏余晦赴阙。闰六月壬申，董槐疏
蜀事孔棘，愿假臣宣抚之名，置司夔门，以通荆、蜀。上
优诏答曰：“士大夫以事功自勉者鲜，卿请帅蜀，足见
忠壮。然经理西事，当在庙堂，宜竭谟猷，以副委任。”诏
蒲择之暂权四川制置司事。甲戌，录嘉定战功。先是，
大元兵围城五旬，帅守俞兴、元用等夜开关力战而
围解。诏俞兴等十六人各官五转，将士补转有差。以
包恢提点浙西刑狱，招捕荻浦盐寇。乙亥，台州海寇
积年，民罹其害。路分董橚洎进士周自中等擒获，诏
橚官一转，馀推赏有差。壬午，以李曾伯为四川宣抚
使兼京湖制置大使，进司夔路。诏赐曾伯同进士出
身。罢江湾浮盐局。戊戌，大元使离扬州北归。秋七月
己酉，诏：“前蜀帅余玠镇抚无状，兵苦于征戍，民困于
征求，兹俾其家输所取蜀财犒师振民，并边诸郡田
租，其复三年。”诏“思、播两州连年捍御，其守臣田应庚、
杨文各官”一转，馀推恩。诏贾似道开阃，以“枢密行府”
为名。庚戌，有流星大如太白。甲寅，故光禄大夫贾涉
谥忠肃。壬戌，复安西堡。己巳，荻浦海寇平，包恢进直
龙图阁。刘达授横行，带遥郡。李《性传》赴阙。以王坚为
兴元都统兼知合州。八月己亥，诏以前知阆州兼利
西安抚王惟忠付大理狱，寻命台臣监鞫。辛巳，徐清
叟乞罢机务，诏不允。癸巳，谢方叔等上《玉牒》《日历》《会
要》及《七朝经武要略》《中兴四朝志传》。诏方叔、徐清叟、
董槐等各进秩。戊戌，籍王惟忠家财。九月辛亥，祀明
堂，大赦。辛酉，诏诣西太一宫为国祈祥，起居郎牟子
才再疏谏而止。丙寅，诏戒外戚毋干请。诏：“山阴、萧山、
诸暨、会稽四县水，其除今年田租。”丁卯，太白昼见。冬
十月庚午朔，谢方叔等进《宝祐编》《吏部七司续降条
令》。癸酉，皇子禥进封忠王。甲午，斩王惟忠于都市。丁
酉，追削余玠资政殿学士，夺其子晦刑部侍郎告身。
戊戌，段元鉴上隆庆堡战功。十一月壬寅，日南至忠
王冠。丁未，大元城光化旧治。十二月庚午，排保甲行
自实法。癸未，雷。四川苦竹隘捷至。甲午，隆庆部兵周
荣被获归北，密约段元鉴入隘解围，事觉就擒，不屈
而死，马徽、白端战殁。诏四川宣抚司为之立庙安西
堡。受攻五月，将士力战解围，居民以资粮助军实。诏
四川宣抚司具名推恩，在城人并赏一资，复租赋五
年。余玠男如孙征所认钱三千万将足，诏如孙削三
“秩，勒停。”

三年春正月己未，迅雷。巴州捷至。庚申，城均州龙山。
起居郎牟子才上疏言：“元夜张灯侈靡，倡优下贱，奇
技献笑，媟污清禁，上累圣德。今因震霆示威，臣愿圣
明觉悟，天意可回。”帝纳其言。壬戌，诏宗正寺所儗宗
子名，以“用、宜、季、次、绍”五字，续大、由、友、嗣甫之下。二月
乙亥，诏右千牛卫上将军乃猷授蕲州防御使，奉沂
靖惠王祠事兼给事中王埜言：“国家与大元本无深
仇，而兵连祸结，皆原于入洛之师，轻启兵端，二三狂
妄如赵楷、全子才、刘子澄辈，轻而无谋，遂至只轮不
返。全子才诞妄惨毒，今乃援刘子澄例，自陈改正。乞
寝二人之命，罢其祠禄，以为丧师误国之戒。”从之。己
卯，复广陵堡城，贾似道以图来上。壬午，诏发缗钱二

诏沿边耕屯，课入登羡，管屯田官推赏，荆襄、两淮及
山砦如之。庚戌，邵武寇平。癸丑，诏“自实法宜宽期限，
监司、守臣其严戢吏奸，毋烦扰民。”以吴渊为观文殿
学士、荆湖制置使、知江陵府。己未，雨土。夏四月乙酉，
以江万里知福州、福建安抚使。五月，久雨。丁未，以监
司州郡辟书冗滥，诏申严禁止。己酉，李性传薨。辛酉，
太阴入毕。嘉定大雨雹，与叙南同日地震。浙西大水。
六月辛未，大风。甲戌，太阴入氐。丙戌，李全子松寿葺
《旧海城》，窥海道，贾似道调兵败之。敕书奖谕，趣上立
功第等姓名推赏。戊子，洪天锡劾内官卢允叔、董宋
臣疏，不报竟去，诏迁太常少卿。辛卯，王埜以御史胡
大昌言，罢给事中，依旧端明殿学士、提举洞霄宫。秋
七月辛丑，太阴入氐。癸丑，以吕文德知鄂州，节制鼎、
沣、辰、沅、靖五州。丙辰，谢方叔、徐清叟以御史朱应元
言罢。辛酉，有流星大如太白。诏二省枢府“机政，令董
槐、程元凤轮日判事取旨。”壬戌，以谢方叔为观文殿
大学士、提举临安府洞霄宫。八月乙丑朔，以董槐为
右丞相兼枢密使，程元凤签书枢密院事权参知政
事，蔡抗为端明殿学士、同签书枢密院事，徐清叟资
政殿学士、提举玉隆万寿宫，任便居住。丁卯，岁星、荧
惑在柳。己巳，太阴在氐。马光祖兼节制和州、无为、安
庆三郡屯田使。丙子，郑性之薨。庚寅，福建安抚江万
里以台臣李衢言，罢新命提举武夷山冲佑观。辛卯，
应。薨。九月甲午朔，雷。丙午，以徐清叟为资政殿学
士、提举洞霄宫。丙辰，陈显伯兼资善堂翊善，皮龙荣
兼资善堂赞读。壬戌，权中书舍人陈大方言：“刘子澄
端平入洛之师，贾勇赞决，北兵方入唐州界，子澄已
先率遁逃，一败涂地，二十年来为国家患者，皆原于
此，宜投之四裔。”诏罢子澄祠禄。冬十月甲戌，太白昼
见。丁丑，有流星出自毕。十一月丁丑，荧惑犯太微垣
上相星。十二月乙丑，嗣濮王善奂薨。丙子，少傅、节度
使与懽薨，赠少师，追封奉化郡王。

四年春正月乙未，诏“谢方叔夺职罢祠，谢修削三秩
勒停。”乙巳，太阴犯岁星。己酉，太阴犯荧惑。辛亥，以吴
渊为京湖制置使兼夔路策应使，军马急切便宜行
事。庚申，蜀阃奏捷。辛酉，诏史嵩之观文殿大学士，依
前金紫光禄大夫、永国公致仕。二月戊辰，雨雹。丙子，
诏“袭封衍圣公孙孔洙添差通判吉州，不釐务。”三月
壬寅，以少师、嗣荣王与芮为太傅。乙卯，日晕周匝。丙
辰，帝制“字民训”，赐改秩亲民官。夏四月庚午，月晕周
匝。癸未，以程元凤参知政事；蔡抗同知枢密院事；贾
似道参知政事，职任依旧；李曾伯资政殿大学士、福
建安抚使；吴渊进二秩，职任依旧；吴潜沿海制置使、
判庆元府；马光祖焕章阁直学士，职任依旧。五月甲
午，孙梦观兼资善堂赞读，章鉴兼资善堂直讲。先圣
五十代孙孔元龙赐迪功郎，授初品官。甲辰，罗氏鬼
国遣报思、播，言“大元兵屯大理国，取道西南，将大入
边。”诏以银万两，使思、播结约罗、鬼为援。徐清叟夺资
政殿大学士、罢祠禄。王埜夺端明殿学士、罢祠，仍褫
执政恩数。丁未，太白昼见。诏申严老鼠隘防戍。襄、樊
阃臣奏捷。甲寅，赐礼部进士文天祥以下六百一人
及第、出身有差。六月甲戌，朱祀孙太府寺簿、知泸州
兼潼川路安抚，任责泸、叙、长宁边防。浙江堤成。癸未，
董槐罢台臣，丁大全既累疏击之，辞极诋毁，且以台
牒役隅兵，夜半迫槐出阙，物论殊骇。三学生屡上书
以为言，诏以槐为观文殿大学士、提举临安府洞霄
宫。诏：“程元凤、蔡抗可轮日判事，军国重务取旨。”丁亥，
太白入井。秋七月甲寅，知叙州史俊调舟师与大元
兵战，凡十三合。诏俊官三转，仍带阁门行宣赞舍人。
乙卯，以程元凤为右丞相兼枢密使，蔡抗参知政事，
张磻端明殿学士、签书枢密院事。八月甲子，程元凤
上疏言正心、待臣、进贤、爱民、备选、守法、谨微、审令八
事。九月壬辰，西南蕃吕告蛮目宁名天兄弟慕义与
乌苏蛮合力为国御难，诏各补承信郎。丙申，知邕州
程芾以贪暴诏削二秩、罢之。甲寅，监察御史朱熠言：
“境土蹙而赋敛日繁，官吏增而调度日广。景德、庆历
时，以三百二十馀郡之财赋，供一万馀员之奉禄。今
日以一百馀郡之事力，赡二万四千馀员之冗官。边
郡则有科降支移，内地则欠经常纳解。欲宽民力，必
汰冗员。”帝纳焉。冬十月壬戌，太阴犯斗。十一月戊子
朔，荆、襄阃臣以功状来上，诏推赏将士。戊戌，京、湖继
上战功。诏：“蜀罹兵革，吾民重困，所当劳来抚縻，使之
乐业。比闻官吏乃肆诛求，殊失培植邦本之意。自今
四川制司戒饬属郡，违者罪无赦。御史台其严觉察。”
乙巳，以监察御史吴衍、翁应弼劾太学武学生刘黻
等八人不率，诏拘管江西、湖南州军，宗学生与伯等
七人并削籍拘管外宗正司。癸丑，以张磻同知枢密
院事，丁大全端明殿学士、签书枢密院事，马天骥端
明殿学士、同签书枢密院事。诏戒群臣“洗心饬行，毋
纵于货贿，其或不悛，举行淳熙成法。”又开国以来勋臣之裔，有能世济其美而不世其禄者，所在州郡以
闻。参知政事蔡抗辄擅去国，勉留不返，诏授职予祠，
寻以林存言，寝其命。十二月戊午朔，荧惑犯填星。庚
申，大元城枣阳。乙丑，以张磻兼参知政事。甲戌，奖谕
荆阃、吴渊，“其有功将士，趣上姓名等第推赏。”

五年春正月丁亥朔，以赵葵为少保、宁远军节度使、
京湖宣抚使、判江陵府兼夔路策应大使，进封卫国
公；贾似道进知枢密院事，职任依旧；吴渊参知政事；
李曾伯京湖南路安抚使兼知潭州；吴潜、赵与各
官一转。乙巳，雷。丙午，禁奸民作白衣会，监司、郡县官
等失觉察者坐罪。辛亥，吴渊薨，赠少师，谥庄敏。二月
戊午，四川嘉定上战功，以贾似道为两淮安抚使。辛
酉，命赵葵兼湖广总领财赋，余晦淮西总领财赋。壬
戌，筑思州三隘。丁丑，布衣余一飞、高杞陈《襄阳备御
策》，诏命赵葵行之。夏四月丁卯，诏襄阳安抚高达以
白河战功转行右武大夫、带遥郡防御使；王登以沮
河督战官一转升直秘阁，并职任依旧。己卯，大元兵
攻苦竹隘，诏京、湖调兵应援。闰四月己丑，程元凤等
进《玉牒》《日历》《会要》《经武要略》及《中兴四朝志传》。甲午，
诏徐敏子严防邕、宜。己酉，以吕文德知靖州，职任依
旧。祈雨。五月庚申，雨。丁卯，城荆山，置怀远军荆山县。
诏贾似道官两转。戊寅，诏荆湖沿江海道严备舟师
防遏。辛巳，复剑门垒，赏蒲择之官两转，朱祀孙、蒲黼、
杨大渊、韩勇各官四转。壬午，夏贵正任吉州刺史、带
御器械、镇江驻札都统制、知怀远军。六月丙戌，太白、
岁星合于翼。辛卯，太阴入氐。丁酉，祈雨。马天骥以台
臣言罢，诏依旧端明殿学士、提举临安洞霄宫。秋七
月丙辰，祈雨。戊午，雨。己未，太白昼见。丁卯，有流星大
如桃。丙子，太阴入井。八月丙戌，光化军奏捷。台州火。
癸巳，诏谢方叔仍旧职，蔡抗以资政殿学士并领祠
在京。甲午，给事中邵泽等言谢方叔罪状，诏寝祠命。
丙申，京城火。庚子，以张磻参知政事，丁大全同知枢
密院事兼权参知政事。己酉，史嵩之薨，赠少师，谥庄
肃。九月壬子朔，诏“今后台臣迁他职，辄出关以违制
论，仍著为令。”辛酉，祀明堂，大赦。冬十月庚寅，张磻薨，
赠少师。癸巳，雷。甲午，虹见。丁酉，以林存签书枢密院
事。庚子，诏皇子忠王禥授镇南、遂安军节度使，皇女
进封昇国公主。十一月丙辰，李曾伯兼节制广南任
责边防。乙丑，奖谕安南国，赐金器币、香茗。乙亥，诏京
湖帅臣黄平、清浪、平溪分置屯戍。庚辰，诏“三边郡县
官毋擅离职守，诸制帅臣其严纠察。”十二月壬午，李
曾伯依旧资政殿学士、湖南安抚使兼广南制置使，
移司静江府。丁未，荧惑入氐。

六年春正月辛亥朔，以丁大全参知政事兼同知枢
密院事，林存兼权参知政事。癸亥，诏出封桩库银万
两付蜀阃。辛未，诏授成穆皇后弟太师郭师禹孙善
庸承务郎，仍免铨注差。癸酉，罢李曾伯广西经略，以
广南制置大使兼知静江府，其经略司官属改充制
司官属。甲戌，诏“枢密院编修官吕逢年诣蜀阃趣办
关隘屯栅粮饷，相度黄、平、思、播诸处险要缓急事宜，
具工役以闻。”戊寅，雷。二月辛巳朔，以马光祖为端明
殿学士、京湖制置使、知江陵府兼夔路策应、湖广总
领财赋并屯田事。壬辰，雨土。三月辛亥朔，祈雨。丙辰，
马光祖请以吕文德、王鉴、王澄、汪立信等充制司参
议官及辟制司准备差使等宜。诏“光祖开阃之初，姑
从所请。”戊辰，以马光祖兼荆湖北路安抚使。庚午，荧
惑退入氐。甲戌，诏湖北提点刑狱文复之移司江陵，
兼荆湖制司参议官。夏四月庚辰朔，诏“自冬徂春，天
久不雨，民失东作。自四月一日始，避殿减膳，仰答谴
告。”癸未，程元凤等以久旱乞解机务，诏不允。甲申，大
雨。丙申，群臣三表请御正殿，从之。丁酉，诏田应己思
州驻札御前忠胜军副都统制，往播州共筑关隘防
御。己亥，台臣朱熠劾沿江制置副使吕好问黄州之
役贪酷误事，诏褫职。乙巳，程元凤罢，以观文殿学士
判福州，寻提举洞霄宫。丙午，赵葵三辞免福建安抚
使，诏授醴泉观使兼侍读。丁未，以丁大全为右丞相
兼枢密使，林存同知枢密院事兼权参知政事，朱熠
端明殿学士、签书枢密院事。五月庚戌朔，诏：“襄樊解
围，高达、程大元应援，李和城守，皆有劳绩，将士用命，
深可嘉尚。其亟议行赏激。”癸丑，诏怀远、涟水相继奏
功，夏贵官两转兼河南安抚使，毛兴转右武大夫，并
依旧任。丁巳，李曾伯言：“广西多荒田，民惧增赋不耕。
乞许耕者复三年租，后两年减其租之半，守令劝垦
辟，多者赏之。”奏可。丙寅，命嗣荣王与芮判大宗正事。
丁卯，嗣秀王师弥薨。六月癸巳，台臣戴庆炣劾淮东
总领赵与訔，夺职镌秩。秋七月庚戌，城陵霄山。诏朱
祀孙进一秩，易士英带行阁门宣赞，馀转官有差。癸
丑，荧惑犯房宿。戊午，赵葵四辞免醴泉观使兼侍读，
乞外祠，从之。戊辰，蜀郡刘整上捷，诏推恩赏。癸酉，知
平江府余晦，以台臣戴庆炣言曩败绩于蜀，误国欺
君，诏夺宝章阁待制，罢任，追冒支官钱。甲戌，诏“前福建漕臣高斯得已夺职镌官，其赃百馀万严限征偿，
以惩贪吏。”乙亥，吕文德入播州，诏京湖给银万两。八
月癸未，太阴行犯荧惑。戊戌，诏上流锁江防御。癸卯，
诏申严倭船入界之禁。九月壬子，诏蜀、广海道申严
防遏。甲寅，诏安南情状叵测，申饬边防。戊辰，安丰上
战功，有流星透霞。冬十月丙子朔，诏：“蜀中将帅虽未
克复成都，而暴露日久，战功亦多，宜与序升，其亟条
具以闻。”丁丑，以俞兴为四川制置副使、知嘉定府兼
成都安抚副使。乙酉，诏知隆庆府杨礼守安西堡，有
功官两转。戊子，大元兵攻通、泰州。庚寅，广南刘雄飞
奏横山之功，诏雄飞官三转，部兵将校官两转。辛卯，
诏常州、江阴、镇江发米振赡淮民。十一月己酉，林存
罢，以资政殿学士知建宁府。癸丑，颍州上战功，诏亟
推赏，以示激厉。诏追复余玠官职。甲寅，筑黄平，赐名
镇远州。吕逢年进一秩。诏抚谕沿边将士。丙辰，给事
中张镇言“徐敏子曩帅广右，嗜杀黩货，流毒桂府。”诏
仍旧羁管隆兴府。丁巳，叶梦鼎依旧职知隆兴府。壬
子，以朱熠同知枢密院事兼权参知政事，饶虎臣端
明殿学士、同签书枢密院事，贾似道枢密使、两淮宣
抚使。甲子，太阴犯权星。丁卯，东海失守，贾似道抗章
引咎，诏令以功自赎，特与放罪。甲戌，淮东帅臣奏，“大
元兵退填星、荧惑在危。”十二月戊寅，诏改来年为开
庆元年。庚辰，大元兵渡马湖入蜀。诏马光祖时暂移
司峡州，六郡镇抚向土璧移司绍庆府，以便策应。癸
未，房州上战功。丙戌，诏置横山屯。丁亥，向土璧不俟
朝命，进师归州，损赀百万以供军费。马光祖不待奏
请，招兵万人，捐奉银万两以募壮士，遂有房州之功。
诏土璧、光祖各进一秩。辛丑，诏李曾伯城筑关隘，训
练民兵，峒丁申严防遏。填星、太白、荧惑合于室。